Το κατάλυμα βρίσκεται στο κέντρο του χωριού, μόλις μερικά μέτρα από την πλατεία. Η πρόσβαση δεν είναι εύκολη για άτομα με κινητικές δυσκολίες, καθώς για να φτάσει κανείς εκεί χρειάζεται να ανέβει αρκετά σκαλοπάτια. Διαθέτει αυτόνομη είσοδο.
Το κατάλυμα είναι προσφάτως ανακαινισμένο, το βρήκαμε πεντακάθαρο και πλήρως εξοπλισμένο (εμφιαλωμένα νερά, μπισκότα, είδη καθαριότητας, καφέδες, κλπ).
Η Στέλλα, που μας εξυπηρέτησε, ήταν εξαιρετική, πολύ κατατοπιστική και προσφέρθηκε να μας βοηθήσει στα πάντα.
Τα βασικά ζητήματα που αντιμετωπίσαμε:
1. Το κρεβάτι, αν και καινούριο, είναι σχετικά μικρό, με σκληρό στρώμα και δεν είναι καθόλου άνετο για να κοιμηθεί ένα ζευγάρι.
2. Το παράθυρο δεν διαθέτει παντζούρι ή έστω κουρτίνα, με αποτέλεσμα να μπαίνει το φως του ήλιου από πολύ νωρίς. Επιπλέον, επειδή είναι ισόγειο, τίθεται και ζήτημα ιδιωτικότητας λόγω των περαστικών.
3. Το κατάλυμα δεν διαθέτει πάρκινγκ, αν και μπορεί κανείς σχετικά εύκολα να βρει να παρκάρει σε δημόσιο πάρκινγκ ή στο δρόμο, σε απόσταση περίπου 200 μέτρων.